  Виталий Пронин 26-тӥ-29-тӥ декабре Ижысь А. Демидов нимо спорткомплексын 49-тӥ ползэ радъяськоз «Ижысь винтовка» ӵошатскон. Удмуртиын луоз биатлонъя Россилэн чемпионатэз но кубок понна нюръяськонлэн 3-тӥ люкетэз, татын вормисе потэмъёслы сюрес усьтӥськоз Европаысь ӵошатсконъёсы шедьыны. Берло 2 арзэ Ижысь спорткомплексэ Россиысь нылкышно биатлонистъёс ӧз вуылэ ни вал, туэ соос нош ик татын вожвылъяськозы. Дорамы нырысетӥ вормонъёс басьтӥзы вал табере нимо-дано луэм спортсменъёс: Ольга Зайцева, Яна Романова, Анна Богалий, Екатерина Юрлова, Ульяна Кайшева но мукетъёсыз. Туэ татчы вуыны кулэ Россиысь ӵошатсконъёсын вормон басьтылэм: Анастасия Егорова но Лариса Куклина. Тунсыко луоз воргоронъёслэн ӵошатсконзы. «Ижысь винтовка» ӵошатсконэ лыктыны кулэ Олимпиадае но дуннелэн чемпионатъёсаз трос пол пыриськем Антон Шипулин, Алексей Волков, Максим Цветков, Антон Бабиков. Удмуртиысь биатлонистъёс сярысь ке верано, пыриськыны кулэ Александр Поварницын. «Ижысь винтовка» ӵошатсконэ ваньмыз-ӧвӧлэз 250 пала спортсменъёс вуозы. Валентина Емельянова Туспуктэмез авторлэн  